Lone Møller (S), 1998-04-02:
Forslaget, som vi behandler her, er en genfremsættelse, og Socialdemokratiet er stadig væk glade for forslaget.
Det er første gang i Danmark, at vi får en samlet lov om patientrettigheder, og hvis vi ser på de høringsberettigede til lovforslaget, er der rigtig mange, der i deres høringssvar har været positive og har givet udtryk for, at det er en god idé at samle patienters grundlæggende rettigheder i én lov. Det er ikke så mange år siden, at patienter var fuldstændig uden indflydelse på beslutningen om, hvilken form for behandling der blev iværksat af lægen, hvis man blev syg.
For slet ikke at tale om, at der måske var flere muligheder for behandling end netop den, lægen besluttede.
I mange situationer var det endda særdeles upassende, hvis patienter eller pårørende stillede for mange spørgsmål.
Sådan er det heldigvis ikke mere.
Loven indeholder en række allerede eksisterende regler, nogle nye regler og præciseringer og uddybninger af komplicerede og følsomme områder.
Formålet med lovforslaget er at sikre, at patienternes værdighed, integritet og selvbestemmelsesret respekteres.
Kravene til information om samtykke er blevet styrket og uddybet, og fremover vil sundhedspersonen være forpligtet til at give den nødvendige information på et grundlag, så der er sikkerhed for, at patienten kan beslutte sig til at acceptere et behandlingstilbud.
Det er vel logik, vil nogen formentlig sige, men erfaringer viser, at det ofte kan være vanskeligt for sundhedspersonen at give den tilstrækkelige information og give den på en hensynsfuld og pædagogisk måde
, så budskabet bliver opfattet korrekt af patienten.
Desuden er mange patienter stadig uvante med at stille krav til sundhedssystemet og får derfor ofte ikke formuleret bekymringer og ønsker til behandling. Dette forslag beskriver detaljerne om, hvordan og hvad sundhedspersonen skal informere om.
Særlig grundig information skal gives, når der er en nærliggende risiko for alvorlige komplikationer eller bivirkninger.
Som noget nyt får patienter, der er fyldt 15 år, en selvstændig kompetence til at træffe beslutning om behandling.
Forældrene skal modtage samme information som den unge og inddrages i deres stillingtagen.
Udgangspunktet er, at den unge skal være moden og fornuftig nok til at afgøre helbredsspørgsmål, også spørgsmål om liv eller død.
Kun hvor den unge ikke forstår konsekvenserne af sin stillingtagen, bør beslutningen overgå til forældrene.
Jeg synes, det er rigtigt, at unge modne mennesker får retten til selv at bestemme, hvilket også gælder i andre forhold og stemmer overens med regler, man har i flere nordiske lande.
I øvrigt er jeg overbevist om, at der i langt de fleste tilfælde vil være overensstemmelse mellem den unges og forældrenes stillingtagen.
For patienter, der varigt mangler evnen til at give samtykke, bliver der nu rettet op på en længe eksisterende mangel i vores patientret.
Der indføres nu regler, hvor nærmeste pårørende får kompetence til at give samtykke i patientens interesse og på patientens vegne. Findes ingen nærmeste pårørende, skal en anden neutral sundhedsperson give tilslutning til behandling, før den kan iværksættes.
Reglerne om livstestamenter er moderniseret, og sundhedspersoners pligt til at kontakte livstestamenteregistret er præciseret. Tavshedspligt og adgang til at videregive helbredsoplysninger er et særlig følsomt område.
Det er naturligvis fundamentalt, at en patient har krav på sundhedspersonalets tavshed om fortrolige oplysninger.
Som noget nyt lovfæstes denne regel, ligesom det som hovedregel slås fast, at oplysninger kun må videregives med patientens tilladelse, dog med den undtagelse, at oplysninger, som er nødvendige for et samlet behandlingsforløb, kan udveksles med andre sundhedspersoner, f.eks. andre sygehuse og patientens praktiserende læge.
Tiden tillader desværre ikke at kommentere alle områder
i lovforslaget, men jeg mener, at vi med denne lov klart får styrket patienters retsstilling og ser frem til et fortsat positivt udvalgsarbejde.
Socialdemokratiet kan varmt støtte forslaget.